Document ID: 32005R1036

KOMISIJOS REGLAMENTAS (EB) Nr. 1036/2005
2005 m. liepos 1 d.
iš dalies keičiantis Reglamentą (EB) Nr. 2535/2001, nustatantį išsamias Tarybos reglamento (EB) Nr. 1255/1999 taikymo taisykles dėl pieno bei pieno produktų importo tvarkos ir tarifinių kvotų atidarymo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo (1), ypač į jo 29 straipsnio 1 dalį,
kadangi:
(1)
Komisijos reglamentas (EB) Nr. 2535/2001 (2) nustato, inter alia, išsamias importo tvarkos, numatytos Bendrijos ir jos valstybių narių bei tam tikrų Vidurio ir Rytų Europos šalių Europos sutartyse, taikymo pieno ir pieno produktams taisykles. Siekiant įgyvendinti nuolaidas, numatytas Tarybos ir Komisijos sprendimuose 2005/430/EB (3) ir 2005/431/EB (4) dėl Europos susitarimų, kuriais steigiama Europos Bendrijų ir jų valstybių narių bei Bulgarijos ir Rumunijos asociacija, papildomų protokolų sudarymo, siekiant atsižvelgti į Čekijos Respublikos, Estijos Respublikos, Kipro Respublikos, Vengrijos Respublikos, Latvijos Respublikos, Lietuvos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos įstojimą į Europos Sąjungą, turėtų būti atidarytos naujos importo tarifinės kvotos, o kai kurios esančios kvotos turėtų būti padidintos nuo papildomų protokolų įsigaliojimo dienos - 2005 m. liepos 1 d.
(2)
Tarybos reglamente (EB) Nr. 747/2001 (5) numatoma kvota Nr. 09.1302 dėl tam tikrų Izraelio kilmės produktų turi būti tvarkoma laikantis „pirmas atėjai, pirmas gavai“ principu pagal 1993 m. liepos 2 d. Komisijos reglamento (EEB) Nr. 2454/93, išdėstančio Tarybos reglamento (EEB) Nr. 2913/92, nustatančio Bendrijos muitinės kodeksą (6), įgyvendinimo nuostatas, 308a-308c straipsnius. Tikslinga atsižvelgti į tą kvotą Reglamente (EB) Nr. 2535/2001.
(3)
Reglamento (EB) Nr. 2535/2001 XII priede yra nuoroda apie Kipre sertifikatus išduodančią įstaigą, ji turėtų būti išbraukta, nes Kipras įstojo į Europos Sąjungą.
(4)
Reglamentas (EB) Nr. 2535/2001 turėtų būti atitinkamai iš dalies pakeistas.
(5)
Šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2535/2001 iš dalies keičiamas taip:
1)
5 straipsnio b punktas pakeičiamas taip:
„b)
Tarybos ir Komisijos sprendimuose 2005/430/EB (7) ir 2005/431/EC (8) numatytos kvotos;
2)
19a straipsnis iš dalies keičiamas taip:
a)
1 dalis pakeičiama šiuo tekstu:
„1. Taikant Tarybos reglamentuose (EB) Nr. 312/2003 (9) ir (EB) Nr. 747/2001 (10) numatytas ir šio reglamento VIIa priede nurodytas kvotas, taikomi Reglamento (EEB) Nr. 2454/93 308a-308c straipsniai.
b)
4 dalis pakeičiama šiuo tekstu:
„4. Sumažintas muito tarifas taikomas tik tuo atveju, jei pateikiamas pagal Susitarimo su Čile III priedą arba pagal Susitarimo su Izraeliu 4 protokolą išduotas kilmės įrodymas.“.
3)
I priedo B dalis pakeičiama šio reglamento I priede nurodytu tekstu.
4)
VIIa priedas pakeičiamas šio reglamento II priede nurodytu tekstu.
5)
XII priede eilutė dėl Kipro yra išbraukiama.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
1 straipsnio 1 ir 3 punktai taikomi nuo 2005 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. liepos 1 d.

Labels: 3
17
18